  Майя Бывальцева Выль ар шулдыръяськонъёс азьын Удмуртиын кызъёсты возьманъя рейдъёс кутско. Лысо писпуосты йыртэмасьёслэсь утён понна квадрокоптеръёсты но фотоловушкаосты уже кутозы. Со сярысь элькунысь инкуазь узырлыкъёсъя но инкуазез утёнъя министерстволэн пресс-службаез ивортӥз. 16-тӥ шуркынмонысен 31-тӥ толсурозь министерствоысь ӧнерчиос полицейскойёсын ӵош нюлэсъёсты чакланэз кужмоятозы, озьы ик выль ар кызъёсты нуллӥсь транспортэз эскерозы. Со сяна, кызъёсын вузкарон интыосы но вуылозы. Писпуосты катэз тӥяса корам понна, ваем изъянлэсь быдӟалазэ лыдъяса, административной но уголовной кылкутон чакламын. Административной штрафлэн быдӟалаез: нимаз адямиослы – 4-5 сюрс манет нимаз ужбергатӥсьёслы (ИП) – 40-50 сюрс манет юридик огазеяськонъёслы – 300-500 сюрс манет Нюлэс фондлы изъянлэн быдӟалаез 5 сюрс манетлэсь трос ке, янгыш муртэ уголовной кылкутон улэ кыскозы. Писпуосты катэз тӥяса корам сярысь тодыса вылысь басьтэм, возем, нуллэм яке вузам понна 5 сюрс манетысен 700 сюрс манетозь административной штраф тырытыны быгатозы. Нюлэс катрадылкез тӥям сярысь министерстволэн диспетчер управленияз 9 (3412) 27-13-60 телефон номеръя жингыртыны луэ. Тодэ вайытом, кылем арын выль арлы кызъёсын вузкарон базаръёсты Ижкарын 15-тӥ толсуре усьтӥзы.  Тегъёс: Ижкар Удмуртия катрадлык инкуазь Выльар писпуос Инкуазьузырлыкъяминистерство  